
J.T. ELLISON

For et høyere mål

OVERSATT AV Ola Bjønness Karlsen

EN SAMANTHA OWENS-KRIM




Til Sherrie Saint, som har en forskrudd tankegang

som er en fryd for en forfatter,

og, som alltid, min kjære Randy.


«Ondskapen sover i alle mennesker.

Et godt menneske er den som ikke vekker den,

verken i seg selv eller andre.»

–Mary Renault


Tirsdag

Washington D.C.

En enkelt lysstråle lyste opp veien foran ham, et flakkende lys på betongveggene. Tunnelen ble trangere og trangere, presset mot skuldrene, fikk leddene til å stramme seg og lungene til å snøre seg sammen. Pusten gikk i raske hiv. Han minnet seg selv om å roe seg og puste gjennom nesen. Masken gjorde det vanskelig å se og lukte, noe som kunne gitt ham en anelse om hvor han var. Han stanset, telte etter hvor mange ganger lemmene hadde beveget seg. Én gang, to ganger, tre, tjue. Oppfattet. Fem bevegelser til nå, så var han på plass.

Han krøp fremover, snodde seg som en slange på magen, med beina slepende bak seg og hendene foran seg. Han hadde Magliten i hånden og følte seg frem. Sakte, sakte.

Der. Han fant hendelen. Han vred den forsiktig opp, kjente den kjølige luften fra luftekanalen under seg. Han stakk en hånd ned i skjorten og grep metallsylinderen. Hanskene gjorde bevegelsene klossete, men han kunne ikke risikere kontakt. Han kunne bli sittende fast og dø i denne sjakten, fastkilt over luftekanalen, og bli liggende og råtne til noen omsider prøvde å finne ut hvor stanken kom fra.

Ingen ville komme på å lete etter ham hvis han ble borte.

Han hadde ingen. Han var alene.

Han sjekket masken en gang til og passet på at han pustet inn ren luft. Alt i orden.

Den innvendige klokken tikket, telte seg ned til det avgjørende øyeblikket.

Fem. Fire. Tre. To. Én.

Tiden var inne.

Med stødige hender åpnet han sylinderen og trykket på knappen.

Én. To. Tre. Fire. Fem.

Tom.

Han ristet på den, men det var ikke mer igjen. Sånn, da var det gjort.

Han stakk beholderen tilbake under skjorten og begynte å fjerne seg. Han måtte komme seg ut av sjakten og opp på perrongen uten å bli fanget opp av kameraene.

Han kunne klare det. Det var han sikker på. Han hadde tatt tre prøveturer, og alle hadde gått etter planen.

Han beveget seg ut, smøg seg bakover, og presset på med armene til motstanden ble borte og han kunne bevege hofter og skuldre fritt. Røret utvidet seg og ble stort nok til at han kunne kravle opp på knærne og snu seg mot utgangen. Han brukte et lommespeil for å se ned i sjakten. Det var ingen å se.

Klar bane.

Han slapp seg lett ned på bakken, tok tre steg til høyre for å unnvike kameraene, fant metallstigen og begynte å klatre.

Høyere og høyere, lettere og lettere til sinns. Han hadde lyktes.

Nedenfra kom det første gufset av luft som tydet på at et tog var på vei inn. Rumlingen ble høyere, og stigen begynte å riste. Han kunne sverge på at han hørte noen som hostet. Han stanset, ventet og pustet gjennom masken.

Det var et bedre kick enn noe som kunne kjøpes for penger.

Toget passerte under ham, og skar en sølvstrime i mørket mens det sendte en strøm av luft gjennom ventilen og ut på perrongen. Han lot seg riste av rumlingen, telte ned igjen og fortsatte å klatre. Utgangen var tom, det hadde han sjekket. Han hadde to minutter på seg før neste skift kom.

Han stilte inn sin innvendige stoppeklokke. To minutter. Fra nå.

Han åpnet luken og klatret ned på den tomme perrongen. To steg til høyre, og to steg frem. Han hadde lagt ryggsekken sin i avfallsbeholderen. Han arbeidet raskt og la gassmasken, sylinderen og hanskene i en lukkbar plastpose. Deretter klærne: han skiftet fra den svarte treningsdressen til jeans og en hvit T-skjorte, og trakk på seg et par gule Timberland-sko. Han brukte hånddesinfeksjon på hendene for å fjerne eventuelle rester.

Han lukket posen, slengte den over skulderen og begynte å gå.

Ett minutt igjen.

Den digre søppelcontaineren var nesten full. Han lempet posen oppi idet han gikk forbi. Han visste at den ville bli tømt om et par timer, og da ville alle håndgripelige beviser etter forbrytelsen forsvinne blant annet rot og skrot på søppeldynga.

Han hadde bedre tid nå som han ikke hadde noe å drasse på.

Tretti sekunder.

Han hørte stemmer fra skyggene foran seg.

Tjue sekunder.

Han satte opp farten, med lange steg som slukte gangstien.

Den langstrakte tunnelsjakten dukket opp foran ham. Han hadde alle sanser i helspenn –oransje, hvite og blå lys, folk som myldret omkring, gule vernehjelmer som sperret for sidesynet, gjorde seg klare til å gå inn i tunnelene og banke løs de neste timene. Han smatt bak en søyle, gikk i motsatt retning og gled inn bakerst i køen av arbeidsfolk.

Ti sekunder.

Det første skiftet ble avsluttet med et skingrende fløytesignal, og et tog rullet inn og stanset ved perrongen. Han fulgte menneskemengden inn og fant seg et sete. Resten av arbeidsstaben fulgte etter, utslitt etter et langt nattskift.

Presis.

Toget ble satt i bevegelse, satte opp farten og tok ham vekk fra åstedet, vekk, i motsatt retning, bort fra innholdet i sylinderen.

Han var i sikkerhet.

Han kostet på seg et forsiktig smil. Rundt ham nikket menn med hodene i takt med toget. Han begynte å telle, og da han kom til nittiåtte begynte toget å bremse ned.

Nøyaktig da han kom til hundre, gikk dørene opp, og han steg ut i den strålende morgensolen.

Ære være ham. Ære være. Ære være.

Washington D.C.

Doktor Samantha Owens

Doktor Samantha Owens kom inn i forelesningssalen presis klokken 07.00. Studentene var allerede på plass, noen satt rett i ryggen mens andre hang i stolene. Sam la notatene sine på kateteret og snudde seg mot klassen.

–Opp med øynene, folkens. Jeg vet at det er tidlig, og jeg skjønner at iskremfesten i går handlet mer om etanol enn om frosne koagulanter, men vi har masse å gjøre. Hvem kan si meg hva Locards sporoverføringsprinsipp går ut på?

Lav latter, rasling i papir, og laptoper som ble åpnet. Til tross for at mange av studentene åpenbart var i bakrus, skjøt flere hender i været. Sam valgte den nærmeste.

–Første rad, blå skjorte. Kom igjen.

Gutten nølte ikke. –Hver gang du kommer i kontakt med en gjenstand eller en overflate, tar du med deg noe, og lar noe annet ligge igjen.

–Veldig bra. Og når du tenker på åsteder for forbrytelser?

Klassen svarte i kor: –Det finnes ingen rene åsteder.

–Nettopp. Hun snudde seg og skrev Locards overføringsprinsipp på tavlen.

Sam var inne i den andre uken i sin første jobb som foreleser og elsket hvert sekund. Hun savnet naturligvis det konkrete arbeidet med å være rettsmedisiner, men dette var mer som å være på en slags ferie. Ivrige, blide, spente, og sant nok ganske ofte fyllesyke, unge studenter som ville lære seg alle fagets hemmeligheter slik at de kunne storme ut og bli de nyeste, beste kriminaltekniske etterforskerne. Så snart høstsemesteret begynte, skulle hun begynne på universitetet i Georgetown, der hun skulle lede det nye undervisningsprogrammet for rettsmedisinske studier, men imellomtiden hadde sjefen hennes, Hillary Stag ved universitetet i Georgetowns rettsmedisinske institutt, meldt henne som frivillig til sommerkurs, blant annet en uke som gjesteforeleser hos konkurrenten George Washington.

Hun hadde vært tilbake i D.C. i en måned. Flyttingen hadde gått greit, nesten for greit. Det hadde gått fort å selge huset i Nashville på tross av et labert boligmarked, og i stedet for å ta opp et nytt boliglån, hadde hun leid seg en leilighet. Den lå i N Street i Georgetown, i et nydelig tre etasjes rekkehus i føderalstil, som var blitt strippet innvendig og modernisert nesten til det brutale, med stål og glass og åpne trappeløp. I bakgården var det et evighetsbasseng med olympiske mål. Det var så fjernt fra det hjemmekoselige huset i Nashville som overhodet mulig, og hun innså raskt at den minimalistiske estetikken tiltalte henne. De eneste fargeklattene var blomstene hun tok inn, og noen Pollock-inspirerte malerier på veggene. Alt annet var svart og hvitt. Hun hadde uansett solgt nesten alt hun hadde av møbler, bortsett fra noen få ting hun ikke klarte å kvitte seg med, blant annet en myk, hvit skinnsofa og sjalusiskrivebordet som hun hadde arvet etter bestemoren. Hun hadde kjøpt en seng, et glassbord og Eames-stoler til spisekroken, og overlatt resten til tilfeldighetene.

Så snart hun hadde innredet huset, hadde hun reist vestover, til et annet estetisk tiltalende hus i Savage River State Forest. Alexander Whitfield, Xander, en tidligere First Sergeant i U.S. Army Rangers, var tydeligvis av samme mening: jo enklere, desto bedre.

Hun hadde vært sammen med ham oppe i fjellene i en måned. Sammen hadde de fisket, gått turer og nytt stillheten foran den enorme bålgropen. Hun hadde sittet og hørt ham spille piano mens hun klødde den nydelige schæferen Thor bak øret i bedagelig takt med musikken. Han skrev sanger til henne, og for hver tone, merket hun hvordan sjelen langsomt falt til ro. Hun gikk varsomt, men med vitende og vilje inn i det nye forholdet, og oppdaget at de var overraskende forenlige på mange områder, intellektuelt og fysisk.

Å stikke av fra Nashville var det smarteste hun noensinne hadde gjort.

D.C. tok imot henne med varme solskinnsdager, hus med marmorsøyler, frodige parker og blågrå elver som strømmet under de majestetiske broene. Xander tok imot henne med hele seg. Byen bleknet i sammenligning.

Hun merket plutselig at studentene skakket på hodet og ventet på neste visdomsord. Hun ble distrahert hver gang hun tenkte på Xander. Hun antok at det var en positiv ting.

Hun unnskyldte seg med et smil og ledet klassen gjennom et typisk drapsåsted, fra drapsetterforskerens jobb til åstedsgransking og frakting av liket til obduksjonssalen. Noen ansikter snurpet seg sammen da hun begynte å vise frem autopsibildene, men de fleste fikk med seg hvert eneste ord.

Hun var nesten kommet til det siste bildet da en svak mumling bredde seg fra bakerst i rommet.

Hun snudde seg for å se hva det var som skjedde. Det var ingen som så i hennes retning. De så på en av studentene, en blondine som åpenbart ikke fulgte med på undervisningen.

–Kjeder jeg deg med bildene mine? spurte Sam.

Jenta så ikke i hennes retning. Hun satt sammensunket i stolen, og Sam så at det var noe galt, selv om hennes første tanke hadde vært at hun måtte være utrolig fyllesyk, håpet at hun ikke kastet opp.

En brunette rakk opp hånden. –Doktor Owens? Jeg tror hun er veldig syk.

Det ble uro i rommet. Sam kastet et blikk på assistenten sin. –Slå på lyset, Reggie.

Rommet ble straks opplyst, og hun kunne se bekymringen i studentenes øyne.

Hun gikk trappene opp til studenten og tok en titt på henne.

Blikket var glassaktig og hun skalv, en svak sitring som bølget gjennom kroppen. Pusten gikk i korte, anstrengte drag, og svetten drev av henne. Leppene hadde fått et blålig skjær.

Lungesvikt. Oksygenmangel. Feber.

Faen.

–Hva heter du, vennen min?

Sam skammet seg over at hun ikke visste det engang. Hun hadde ikke lært seg navnet på så mange av dem ennå. Studentene hadde en måned i ulike klasser, og denne gruppen hadde begynt for bare et par dager siden. Jenta svarte ikke, bare stirret i gulvet og hostet litt.

–Hun heter Brooke Wasserstrom. Vi bor på samme studenthjem. Brunetten som hadde sagt fra til Sam sto lent over henne med en bekymret mine.

Sam kjente på pulsen hennes, og den var svak og ustabil. Hun var fryktelig varm.

–Drakk hun i går?

–Ja, kanskje litt. Hun dro tidlig. Hun skulle overnatte hjemme, og metroen slutter å gå ved midnatt. Hun kom tilbake i morges, jeg så henne komme ut fra Foggy Bottom da jeg skulle kjøpe meg kaffe.

–Vet du om hun har noen sykdommer? Diabetes eller noe?

–Ikke så vidt jeg vet. Jeg har aldri sett henne ta noe annet enn vanlige hodepinetabletter. Men jeg kjenner henne ikke så godt, vi bor bare i samme korridor.

Brookes respirasjonssvikt ble verre. Hun måtte ha legehjelp straks, og det var heldigvis et sykehus mindre enn et halvt kvartal unna. Det ville gå raskere å ta henne med dit enn å ringe etter ambulanse.

Da avgjørelsen var tatt, reiste Sam seg og sa: –Jeg trenger noen som kan bære henne.

Reggie kom bort. –Jeg kan bære henne. Hva er i veien? Bør vi varsle skoleledelsen?

–Vi må få henne bort på akuttmottaket. Hun trenger oksygen. Skolen kan vi tenke på når tilstanden hennes er stabil. Kom igjen. Folkens, timen er over.

Studentene strømmet ut i alvorlig taushet. Noen gråt, blant andre Brookes huskamerat som sto helt stille på trappen. Sam tok henne i armen.

–Du må bli med oss. Unnskyld, jeg glemte å spørre hva du heter.

–Elizabeth.

–Elizabeth. Jeg vet at du er bekymret, men du må gi oss noen opplysninger om hva Brooke har drevet med i det siste, så bli med oss, er du snill.

–Greit.

Reggie løftet Brooke opp fra stolen. Hun hostet svakt og lå sløv mot ham, og Sam ble enda mer urolig. Elizabeth tok med seg jentas ryggsekk.

Sam førte an, ut av rommet, ned korridoren og ut på gaten. Lyden av sirener steg i bakgrunnen, og det gikk kaldt nedover ryggen på Sam. Forutanelse. Déjà vu. Et eller annet.

De gikk over gaten til GW Medical Center. Sam geleidet dem rett inn til akuttmottaket og bort til ekspedisjonsluken. Det var yrende aktivitet bak glassruten, og Sam så seg rundt og oppdaget at venteværelset var fullt. Det var litt merkelig på denne tiden av døgnet. Folk kom vanligvis om kvelden og natten når de ikke kunne oppsøke primærlegen sin når de ble syke, eller havnet i slagsmål, drakk for mye eller tok for mye narkotika. Tirsdag morgen var ikke akkurat den travleste tiden.

Hun banket på glassruten til hun fanget oppmerksomheten til en sykepleier som skjøv luken opp. –Sett deg og vent, så kommer jeg om et øyeblikk.

–Jeg har en tenåring her med hypoksi og akutte pusteproblemer. Hun må ha oksygen umiddelbart.

–Herregud, enda en? Pleieren slamret luken igjen og åpnet døren. –Kom inn med henne.

Enda en? Hva faen skulle det bety?

De tok Brooke inn på forundersøkelsesrommet. Sykepleieren kastet ett blikk på henne, åpnet en dør og ropte: –Båre! Oksygen! Nå!

To sekunder etter ble en sykebåre trillet inn i rommet. Reggie la Brooke på den. Hun så enda verre ut, med øynene lukket og pusten som gikk i korte hiv. Sam hørte hvordan åndedragene hveste inn og ut, og visste at jenta snart gikk over til å ralle, forløperen til lungeødem. Men hun kunne ikke være sikker uten stetoskop.

Det var til å bli gal av.

–Dere må nok foreta en intubasjon. Hva mente du med enda en?

–Er du lege?

–Ja.

–Det strømmer på med folk med respirasjonssvikt. Fra hele byen. Sykepleieren kastet et underfundig blikk på Reggie og Elizabeth, som var bleke av sjokk. –Vi vet ikke hva årsaken er ennå. Dere to venter der ute. Doktor, du kan bli med meg.

Sam så på pleieren med smale øyne, og så snudde hun seg mot Reggie og Elizabeth. –Jeg tar det herfra. Dere drar ikke uten meg, forstår dere?

–Alt i orden, svarte de omtrent i kor.

Sam fulgte sykepleieren der hun trillet båren med Brooke inn i akuttens indre. Hun prøvde åpenbart å la være å skape panikk, men det var tydeligvis noe stort i emning. Dette var et akuttmottak i krise.

Pleieren satte en oksygenmaske på Brooke og ropte: –Doktor Evans, her er enda et tilfelle.

En lege med månen omkranset av krøllete grått hår, kom bort til båren.

Pleieren gikk kjapt gjennom symptomene mens legen undersøkte Brooke. Åndedrettet ble stadig svakere, og da de trillet båren inn på en ledig plass, ropte legen på et intubasjonsbrett. Et team av leger og sykepleiere gikk til aksjon, og svermet rundt jenta, klippet av henne klærne, stakk pusterøret ned i halsen hennes, satte intravenøs i begge armene og tok blodprøver. Brooke verken klynket eller strittet imot, bare lå der, nærmest i koma.

Sam flyttet seg ut av veien slik at de kunne gjøre jobben sin. Men hun kunne unngå å legge merke til at de behandlet klærne til Brooke med ekstrem forsiktighet, og at alle som jobbet her hadde beskyttelsesutstyr.

Ikke bra.

Legen, som Sam antok var sjefen, snudde seg mot henne.

–Har du de samme symptomene?

–Nei.

–Navnet?

–Doktor Samantha Owens.

–Jeg skal bare ta en rask titt. Han lyste i øynene hennes og tok pulsen på henne. –Allmennpraktiker?

–Rettsmedisiner.

Han så på henne med et skjevt smil. –Og sørstatsjente, hører jeg.

–Nashville.

–Der har jeg vært. God grillmat. Respirasjonssvikt?

–Nei, jeg har ingen symptomer. Jeg er foreleseren hennes. Vi var midt i undervisningen på George Washington da lungene hennes sviktet.

–Ja vel. Feber? Hoste? Stramming i brystet?

–Nei, ingenting. Jeg er helt frisk. Så vidt jeg vet er alle de andre i klassen også det, unntatt Brooke. Hva er det som foregår?

–Vi vet ikke. Det kommer folk fra hele byen, og alle har respirasjonssvikt. Kan du holde deg i nærheten? Her er munnbind, for sikkerhets skyld. Vi skal gjøre alt vi kan for henne. Det hadde vært fint om du kunne fått tak i foreldrene hennes.

Han snudde seg vekk, og var tydeligvis ferdig med henne. Til tross for at han prøvde å virke munter, merket Sam seg de anspente dragene rundt munn og øyne. Hun satte på seg munnbindet og fulgte pleieren tilbake til venteværelset.

Elizabeth og Reggie hadde funnet en stille krok uten folk som hostet. Sam fikk to munnbind av pleieren og gikk bort til studentene med dem.

–Her. Ta på dere disse.

De tok dem på seg med øynene vidåpne av skrekk.

–Hva er det som foregår, doktor Owens?

Det begynte å pipe og vibrere i alle slags melodier og rytmer. Alle mobilene i venteværelset, inkludert hennes, kom med varslingslyder. Hun grep etter telefonen sin, men Reggie kom henne i forkjøpet. Han holdt telefonen sin opp foran henne. Det var en et sms-varsel fra byen, Alert DC.

Metroen i Washington D.C. er midlertidig stengt. Se oppdatering på de lokale krisemeldingskanalene.

Sam fikk et massivt anfall av kvalme.

Reggie fikk en ny melding. –Det er ute på GW Alert også. Hva tror du det er som skjer, doktor Owens?

–Jeg aner ikke. Du vet jo hvordan disse varslingstjenestene er. De er gjerne litt overdrevne.

De visste begge at hun løy.

Sam ville berolige dem. Reggie greide seg, men Elizabeth så ut til å gå i oppløsning. –Kanskje det bare er falsk alarm, en feil eller muligens til og med en øvelse. Vi må få tak i Brookes foreldre. Reggie, kan du ringe skolens rådgiver og fortelle hva som skjer? Elizabeth, kan ikke du prøve å få tak i etasjesjefen deres, så prøver vi flere innfallsvinkler.

Reggie fikk nok en melding. Og så enda en. Sams hjerte slo raskere for hvert pling.

–Nå er det offisielt. De sender folk med symptomer hit til GW.

Nå begynte også Reggie å se urolig ut.

–Hvorfor det? spurte Elizabeth.

Sam møtte blikket hennes. –Fordi de har den største avdelingen for dekontaminasjon i D.C.

Dekontaminasjon. Det var kanskje ikke akkurat det ordet hun ønsket å bruke akkurat nå. Dekontaminasjon tydet på et biologisk eller kjemisk angrep. Og det kunne bare bety én ting.

Terror.

Reggie nikket. –Og det blir verre. Det foregår rett under oss akkurat nå.

–Under oss?

Han så på henne med angst i blikket. –De tror det begynte på Foggy Bottom metrostasjon.

Foggy Bottom var den stasjonen som betjente George Washington University, så vel som Georgetown. Det var den siste holdeplassen i D.C. på Blue Line vestover før banen forsvant under Potomac og gikk videre til Virginia. Den lå bare et steinkast fra Watergate og Kennedy Center, seks kvartaler unna Det hvite hus, og var en av de dypeste metrostasjonene i byen, med en rulletrapp som trosset tyngdekraften og var under konstant reparasjon. Du kunne droppe en halv time på treningssenteret hvis du gikk opp de trappene.

Sams tanker gikk i surr, men hun bearbeidet informasjonen raskt. Hun hadde opplæring i å håndtere slike situasjoner. Etter 11. september-terroren hadde alle som jobbet innenfor ordensmakten i Nashville fått omfattende opplæring og flere kurs, og som sjefen for rettsmedisinsk institutt, var hun en del av den. Hennes første innskytelse var å finne ut hva hun kunne hjelpe til med.

–Vent her, sa hun til Elizabeth og Reggie.

–Hvor skal du?

–Høre om jeg kan gjøre noe for å hjelpe til.

–Det er ikke trygt, doktor Owens.

Hun snudde seg mot Elizabeth og Reggie igjen. –Jeg lover å være svært forsiktig. Dere gjør som legene og sykepleierne gir beskjed om.

Hun gikk til utgangen. Stedet hadde endret seg dramatisk siden de kom for et kvarter siden. Det blinket i blå og hvite lys, og hun hørte noen som ropte. Gaten var full av brannbiler, spesialtransport for farlige stoffer, politi, ambulanser og førstehjelpere som skyndte seg mot metroen. Det var allerede satt opp sperrebånd rundt parken, gatene var stengt og trafikken ble omdirigert bort fra åstedet. Krimteknikere med Tyvek-kjeledresser og surstoffapparater strømmet nedover den stillestående rulletrappen. En politimann ropte til Sam og gestikulerte vilt i retning av legesenteret. Budskapet var klart som vann. Pell deg vekk!

Den eneste trøsten var at åstedet var like helt. En bombe ville lagt hele området i ruiner.

Så det var ikke et kjernefysisk våpen. Biologisk eller kjemisk. Det kunne være hva som helst. Tankene gikk i spinn, og hun kunne sverge på at hun begynte å klø. Hun håpet det var en psykosomatisk reaksjon.

En sykehusansatt pakket inn i Tyvek stanset henne, det var bare på størrelsen hun kunne se at det var en mann. Folk i tilsvarende utstyr strømmet forbi dem og ned på metroen.

–Har du vært på metroen?

–Nei. Hva skjer? Jeg er lege, og utdannet i katastrofeberedskap. Kan jeg hjelpe til med noe?

–Ikke før vi er sikre på at du er frisk. Gå på sykehuset for å bli dekontaminert og lagt inn for observasjon.

–Jeg kommer fra sykehuset, og er helt frisk. Jeg vil gjerne hjelpe til.

Han ristet på hodet og pekte mot sykehusinngangen.

–Beklager, men du har utsatt deg for smitte, og må gjennom prosessen. Kom deg inn.

Faen, heller. Hun skulle ikke gått ut før åstedet var klarert. Nå ble hun sittende fast på sykehuset.

Sam var fristet til å ignorere ham og storme ned på metroen, men droppet tanken. Hun kom bare til å være i veien.

Hun snudde og gikk tilbake til sykehuset. På høyre side av legevakten var det en kø som snodde seg nedover korridoren. Hun visste straks hva som foregikk. De forundersøkte og delte inn pasientene i grupper, de som hadde vært på metroen, og de som ikke vært der.

Sam ble tatt imot av en likefrem sykepleier med grått hår og spiss hake. Hun prøvde seg igjen. –Jeg er lege. Hva er det vi har å gjøre med her? Hva slags toksin er det snakk om?

Kvinnen bare ristet på hodet. –Vi aner ikke noe foreløpig. Ti stille nå og still deg i køen. Du forsinker oss.

Sykepleiere. Det var det samme overalt. Alt for å hjelpe og ikke noe tid til småprat.

Kanskje var det bare falsk alarm. Det håpet hun intenst, men de forholdsreglene som ble tatt her –de hun så –tydet på at den muligheten kunne utelukkes.

Hun gikk fra den ene til den andre og svarte på spørsmål, og da det ble klart at hun ikke hadde vært inne på selve metroen og ikke hadde noen symptomer, ble hun sendt til en annen kø. Folk stilte seg opp bak henne, mer spente enn redde.

Hva faen var det som foregikk? Sam var ikke vant til å bli satt ut av spill på denne måten. Hun følte seg helt bra. Smittekilden befant seg åpenbart nede i metroen. Hun så folk som kom inn på bårer, og klærne deres ble straks klippet av og tatt hånd om. Pasientene fikk oksygen. En var intubert, mens de andre lå og jamret. Pleieren vasket ham med såpevann for å få bort det han hadde fått på huden.

Nå begynte ryktene å spre seg fra folk som kom inn fra gaten.

Respirasjonssvikt. Hosting. Sviende øyne. Hvitt pulver.

Sam var utdannet og tenkte i andre baner.

Miltbrann. Ricin. Sarin.

Beredskapen var alltid høy i Washington, akkurat som i New York og andre store byer for den saks skyld, ved det minste tegn på terror. Det var én fordel med det –de var forberedt på nesten hva det skulle være. Men ettervirkningene av slike aksjoner kunne vare i dagevis. Hun finkjemmet hukommelsen. Var det noe spesielt med denne dagen, en merkedag av noe slag, som bare betydde noe for de involverte?

Køen hun sto i, dobbeltsjekk-køen som hun kalte den, tok bare ti minutter, men det føltes om flere timer. Endelig sto Sam fremfor doktor Evans igjen.

–Navnet?

–Doktor Samantha Owens. Vi møttes for en time siden.

Han så litt forundret ut, men så nikket han. –Ja visst. Nashville. Hva gjør du her?

–Jeg gikk ut for å se om det var noe jeg kunne hjelpe til med.

–Genialt. Vi vil ha deg i denne enden av dette, og ikke midt oppe i det. Nye symptomer?

–Nei, jeg er frisk.

–Siden du har vært i smitteområdet, må du holdes i isolat inntil videre. Kanskje du kan holde et øye med andre pasienter der, og si fra hvis noen viser tegn til symptomer. Vi får inn rapporter om at de som er syke, tok metroen i dag morges. Vi er bare litt ekstra oppmerksomme på de som har vært i området. Kan du hjelpe meg med det? Og holde deg unna vanskeligheter?

–Selvsagt. Men hva skal jeg se etter, bortsett fra respirasjonssvikt? Hva er det vi har med å gjøre?

–Det vet vi ikke ennå. De tar prøver av luften i tunnelene nå. HAZMAT-teamet har funnet et uidentifisert nervetoksin. Det kan være falsk alarm, men jeg har sett altfor mange syke til å tro noe på det. Den gode nyheten er at det bare er noen få som er alvorlig syke, og ingen har dødd foreløpig. Det kommer nok til å ta en stund før vi kan slippe deg ut.

–Men jeg har opplæring i å behandle farlige substanser. Jeg kan hjelpe til.

–Vi klarer oss fint for øyeblikket. Vi har den fremste kompetansen i landet på dette området. Men takk, uansett.

Hun ble sendt til siden igjen og geleidet ned en lang korridor, og der ble hun bedt om å sitte og vente.

Dette var galskap. Hun kunne hjulpet til i stedet for å sitte her sammen med en skokk med redde mennesker og se etter om en av dem begynte å hoste.

Men de kunne ikke hindre henne i å tenke over situasjonen. Hun visste nøyaktig hva HAZMAT-teamet foretok seg. Hvis det var pulver, analyserte de det på stedet. Men hvis det var luftbåret, var det en helt annen historie.

Logikken i saken begynte å plage henne. Hvis Foggy Bottom var utgangspunktet, hvorfor gjennomføre et kjemisk eller biologisk attentat på den stasjonen som lå nærmest den beste desinfeksjonssentralen i området? Samvittighetskvaler? Et ønske om å la uskyldige overleve? Terrorister tok ikke slike hensyn. De ville gjøre det så langt unna hjelp som mulig, og ramme de som kom for å hjelpe i tillegg.

Gi deg, Sam. Du trekker forhastede slutninger. Du vet ikke engang hva det er som foregår. Det kan like gjerne være en kjemikaliebrann som et terroranslag. Metroen var under konstant reparasjon, og arbeidet gikk sin gang med den nye linjen, Silver Line, til flyplassen. Dette var sannsynligvis bare et lokalt problem som måtte tas hånd om.

Det fikk henne til å slappe litt av. Det lignet ikke henne å gjette, hun var tross alt en vitenskapskvinne, med logikk og beviser som sine beste venner. Men det føltes merkelig å være involvert, og ikke på utsiden med å finne ut hva som skjedde. Hun var av og til hjelpeløs uten et lik, et sett skarpe Henckel-kniver og et obduksjonsbord.

Hun hadde deltatt i mange etterforskninger tidligere. Hun kunne ikke noe for det, men lot seg avspore av tankene. Hvor mange ofre ville det bli? Hvis det var en kjemisk eller biologisk trussel, kunne det ta mange timer før de visste hva de hadde med å gjøre. Hvis det var luftbåret, kunne det bli ti ganger verre. Mange luftbårne toksiner kunne bruke timer på å danne symptomer, og være så å si umulig å samle inn. Når så mange mennesker allerede var syke, var det kanskje noe annet. Sannsynligvis noe kjemisk.

Det var jo også å føye skam til skade at det ikke var tv der, så de kunne følge med på nyhetene. Hun regnet med at media boltret seg i saken akkurat nå.

Hun hadde bare en førstegenerasjons iPad som trengte trådløst nettverk, eller så kunne hun fulgt med på hva som foregikk. Telefonen hennes var nettopp det, bare en telefon som hun kunne ringe med og bruke til tekstmeldinger. Hun skulle ønske hun kunne sende Reggie en tekstmelding for å fortelle ham og Elizabeth at hun ble sittende fast her, men hun hadde ikke nummeret hans lagret på telefonen.

Hun skulle ønske hun kunne ringe Xander, men han var på fisketur langt inne i ødemarken i dag. Det var ikke mulig å få tak i ham. Friheten var blant de tingene de satte pris på i forholdet. Hun var ikke den som satt hjemme og ventet, og han trengte albuerom. Han likte å komme og gå som han ville uten å måtte forklare seg, og det samme gjorde hun. Men nå ville hun bare høre stemmen hans, vite at han hadde det bra. Kjenne armene hans rundt seg.

Folk omkring henne snakket med hverandre, og hun hørte alle ryktene som svirret.

–Det er masse om det på Twitter. De vet ikke hva som foregår, men det er visst femten døde allerede.

–Jeg hørte at det bare var to.

–Tjueni døde.

–Ingen vet hva det dreier seg om.

–Milde måne, de bestiller flere likposer.

Magen hennes knøt seg. Selv ett dødsfall ville være ett for mye. To, femten, tjueni –hun håpet for guds skyld at tallet ikke steg etter hvert som det ble meldt om nye tilfeller. Hvis det siste tallet var noe i nærheten av sannheten…   døden inntraff vanligvis ikke umiddelbart når det gjaldt luftbårne toksiner. Folk hadde åpenbart kommet seg ut fra metroen, ellers ville ikke pleieren spurt henne om det.

Hun ville bare vite hva de sto overfor her.

Fletcher.

Herregud, hvorfor hadde hun ikke kommet på ham før. Kameraten hennes, etterforsker Darren Fletcher ved drapsavsnittet i Washington. Han kunne fortelle hva som foregikk, i hvert fall hvis han visste det.

Hun bladde gjennom kontaktene på telefonen til hun fant mobilnummeret hans. Hun hadde ikke snakket med ham etter at hun kom tilbake til byen og begynte å undervise, i et fåfengt håp om ikke å gjøre ham opprørt. De hadde samarbeidet om en sak før hun flyttet tilbake til D.C., drapet på ekskjæresten hennes, og da hadde de blitt nære venner. Fletcher ville gjerne gjøre noe mer ut av det, men godtok at hun var sammen med Xander. På en måte. Hun hadde ikke testet ut den teorien ennå.

Telefonen ringte og ringte, til hun omsider ble satt over til svartjenesten. Det lovet ikke godt. Enten ville han ikke snakke med henne, eller så var han for opptatt til å ta telefonen. Hun bestemte seg for å ringe en annen kontakt –Amado Nocek, en av byens rettsmedisinere. Han hadde tilbudt henne en stilling på rettsmedisinsk da hun fortalte at hun ville flytte til Washington igjen. Hun hadde satt pris på tilbudet, men det var ikke den rette jobben for henne akkurat nå. Hun var fortsatt på bedringens vei og prøvde å finne ut av livet sitt. Jobben i Nashville hadde blitt en klamp om foten snarere enn en glede. Hun måtte gjøre noe som ikke innebar daglig kontakt med de døde.

Det var derfor hun likte å undervise. Hun kunne snakke om faget sitt på en teoretisk måte, uten å jobbe med det i praksis til hun ble klar for det igjen.

Nocek svarte på første ringetone. Det syngende tonefallet, et resultat av hans europeiske herkomst, blandet med mange år med den flerspråklige Washington-aksenten, beroliget henne umiddelbart. –Samantha. Så godt å høre fra deg. Jeg antar at du ringer for å spørre om krisesituasjonen vi befinner oss i, og ikke planlegger en hyggelig liten middag for to i det nye huset ditt?

Nocek gikk alltid rett på sak.

–Du kjenner meg altfor godt, Amado. Jeg sitter faktisk på desinfeksjonsavdelingen på George Washington akkurat nå. Vi har ikke fått noe informasjon.

–Da skal jeg fortelle deg det lille jeg vet. Vi har fått rapporter om at en biologisk kontaminant er blitt sluppet ut på metroen. Det er meldt om mange syke, over hele byen.

–Noen anelse om hva slags kontaminant det er?

–Nei. Folk kommer inn med respirasjonssvikt, hoste og feber. Det kan være hva som helst.

–Dødsfall?

–Ingen vi kan knytte til dette foreløpig, men det vil høyst sannsynlig endre seg utover dagen. Vi vet svært lite for øyeblikket, Samantha. Det gleder meg å høre at du er i trygghet.

En morsk sykepleier pirket henne på skulderen. –Ma’am, vennligst slå av den der.

–I like måte, Amado. Jeg må dessverre avslutte. Vil du ringe meg når du vet noe mer, hvis du kan?

–Selvsagt. Ta vare på deg selv, kjære.

Sam la på. Pleieren nikket, fornøyd med å ha slått ned på overtredelsen, og strente av gårde.

Det satt en ung mann ved siden av henne. Han hevet et øyenbryn. –Nå?

–Ikke noe konkret, sa Sam. Hun ville ikke fortelle en fremmed hva Nocek nettopp hadde sagt. Det var nok informasjon til å skape vill panikk.

–Kommer de til å slippe oss ut?

–Jeg håper det. Han sa at det ikke var noen bekreftede dødsfall, og det er jo en god nyhet. Det kan hende det bare er falsk alarm, tross alt. Det hender at folk som er syke fra før, får problemer når katastrofealarmen går.

Hun snudde seg bort fra ham og stirret i gulvet.

Det var ikke slik det nye livet hennes skulle begynne.

Er det i det hele tatt mulig å begynne på nytt igjen? Å finne seg selv etter en tragedie. Hvordan måler du sorgen og vet hva som er passende eller ikke? Sam hadde mistet mannen sin og tvillingene i flommen i Nashville to og et halvt år tidligere. Og samtidig mistet en del av seg selv. Hun hadde kommet til D.C. som et tomt skall av et menneske, et som slet seg gjennom dagliglivet, et levende lik.

Hun måtte innrømme at hun følte seg snytt. Livet i Nashville var gått i oppløsning. Og nå som hun hadde flyktet til D.C. var den byen også under angrep.

Hun håpet bare at skadene ville bli minimale. For dem alle.

"Se opp, Kay Scarpetta, en ny rettsmedisiner har kommet inn pa
krimscenen. Ellisons Sam Owens er toff, sarbar og smart."

